Om nooit weer dood te gaan nie (Onsterflikheid) - www.bybelkennis.co.za
G'n mens is onsterflik nie, al wil party dit so graag wees. Deur die eeue het baie mense probeer om onsterflik te wees – party het groot grafkelders met reuse grafstene gebou met die hoop dat mense hulle nooit sal vergeet nie, maar tog is hulle gou vergeet; ander het hulleself weer gode laat verklaar met die hoop dat dit hulle sal help om vir altyd daar te wees. Ook dit het nie veel gehelp nie. Dan is daar dié wat jou wil vertel dat al gaan hulle dood, hulle nog by jou gaan kom spook, want hulle gaan aanhou leef… Dit kan nie wees nie, want ons is nie onsterflik hier op aarde nie.
God het nie mense onsterflik gemaak nie. Ons is almal maar sterflik! MAAR God kan en gaan ons eendag onsterflik maak as ons uit die dood uit opstaan as Jesus weer kom. Dan gaan ons die ewige lewe hê; en ewige lewe beteken presies wat dit sê: jy gaan vir ewig lewe. Daarom praat die Bybel van wedergeboorte. Jy word weer gebore en die keer met 'n lewe wat nooit gaan ophou nie. En om alles te kroon, gaan dit vir die gelowiges 'n lewe saam met God wees. Dit kom nie uit jouself nie; God gee dit vir jou.
Dit is egter nie net alles goeie nuus nie. Mense wat niks van die Here wou weet nie, gaan ook so uit die liggaamlike dood opstaan, maar nie om saam met God te wees nie. Nee, hulle gaan die onsterflikheid in sonder God. En dit gaan hel wees, glo vir my… terloops, die duiwel self gaan hulle gasheer wees.